tttarun/llama2_hindi huggingface dataset:
संक्षिप्त टिप्पणी कीजिये- 1. स्व-जागरुकता 2. आत्म-अभिप्रेरण
उत्तर :
1.स्व-जागरुकताः इसका अर्थ है अपनी भावनाओं, अनुभूतियों, स्वभाव, मूल्यों, उद्देश्यों, क्षमताओं, कमज़ोरियों आदि का स्पष्ट ज्ञान। साथ ही यह भी समझना कि स्वयं के व्यक्तित्व के पक्षों का दूसरों पर क्या प्रभाव पड़ता है। हमारे बहुत से मनोभाव अत्यंत जटिल होते हैं तथा भावनात्मक रूप से बुद्धिमान व्यक्ति उन जटिल मनोभावों तथा उनमें शामिल अनुभूतियों को समझने और बाकी लोगों से खुद को अलग करने में सक्षम रहता है।
गोलमैन के अनुसार व्यक्ति के निर्णय तभी सही होंगे जब वह अपने मूल व्यक्तित्व से परिचित होगा। जो व्यक्ति ठीक से यह समझ पाता है कि वास्तव में वह क्या चाहता है, उसके निर्णय सुलझे हुए होते हैं। दूसरी ओर जो व्यक्ति खुद को ठीक से समझ नहीं पाते, उनके अधिकांश निर्णय बाहरी दबावों या तात्कालिक प्रलोभनों पर आधारित रहते हैं और ऐसा हर निर्णय बाद में गलत साबित होता है।
2. आत्म अभिप्रेरणः जब व्यक्ति का उद्देश्य काफी दूर हो तथा उसे बाहर से पर्याप्त अभिप्रेरणाएँ उपलब्ध न हो पा रही हों तो उसमें यह क्षमता होनी चाहिये कि वह स्वयं को निरंतर प्रेरित कर सके। यही आत्म अभिप्रेरण है। इसमें कुछ पक्ष शामिल हैं, जैसे—
बीच-बीच में मिलने वाले तात्कालिक लाभों के लालच को रोक पाना।
अगर उद्देश्य बहुत बड़ा तथा चुनौतीपूर्ण हो तो कई बार मन में ऐसा भाव आना स्वाभाविक है कि सफलता नहीं मिलेगी। निराशा के ऐसे क्षणों में हार मानने की बजाय उचित समाधान की योजना बनाना।
लंबे संघर्ष के दौरान होने वाली थकान व बोरियत से निरंतर जूझते रहना।
आत्म-अभिप्रेरण के तरीके हैं—
दिनचर्या को ऐसा बनाना कि उसमें मनोरंजन तथा अपनी रुचियों के लिये कुछ समय जरूर बचा रहे। ऐसे समूह में रहना जिसके उद्देश्य समान हों ताकि आपका उद्देश्य सही है इसकी अभिपुष्टि होती रहे। दूसरों की निराशा के क्षणों में उनके साथ खड़ा होना ताकि वे भी आपकी निराशा के क्षणों में आपके साथ खड़े हों। विफलता के डर की सहज अभिव्यक्ति के मार्ग खोजना ताकि वह मानसिक कुंठा न बन जाए, जैसे— किसी अंतरंग मित्र को बताना या कागज पर लिखकर फाड़ देना आदि। अपनी सफलता की संभावनाओं के प्रति सकारात्मक भाव बनाए रखना और आत्म अभिपुष्टि के लिये लिखने या मित्रें से कहने की आदत डालना। इसे Auto suggestive mode कहा जाता है।
उपयोगितावाद से आप क्या समझते है? संक्षेप में बताइये।
उत्तर :
प्रश्न-विच्छेद
उपयोगितावाद को संक्षेप में बताना है।
हल करने का दृष्टिकोण
प्रभावी भूमिका लिखते हुए उपयोगितावाद के विषय में बताएँ।
तार्किक तथा संतुलित विषय-वस्तु लिखते हुए उपयोगितावाद के अर्थ को विश्लेषित करें तथा प्रकारों की चर्चा करें।
उपयोगितावाद नीतिशास्त्र का एक आधुनिक सिद्धांत है तथा एक परिणाम सापेक्षवादी विचारधारा है। 18वीं शताब्दी में शेफ्टसबरी व बटलर तथा 19वीं शताब्दी में बेन्थम, मिल और सिज़विक इसके प्रमुख समर्थक माने जाते हैं।
उपयोगितावादी मानते हैं कि वही कर्म शुभ है जो सिर्फ व्यक्ति विशेष के हित में न होकर व्यापक सामाजिक हित की पुष्टि करता है। यदि यह संभव नहीं है, तो वह कार्य शुभ है जो अधिकतम व्यक्तियों के अधिकतम सुख को साधने में सहायक है। उपयोगितावाद में शुभ की मूल परिभाषा किसी वस्तु या कार्य की उपयोगिता से तय होती है। जो समाज के लिये उपयोगी है वह शुभ है, और शुभ वही है जो सुख प्रदान करता है। इसीलिये अधिकांश उपयोगितावादी सुखवादी भी हैं। किंतु अगर कोई यह माने कि सुख के अलावा कोई अन्य वस्तु है जो समाज के लिये उपयोगी है तो उपयोगितावाद सुखवाद से पृथक भी हो सकता है हेस्टिंग्स, रैश्डैल का उपयोगितावाद इसी प्रकार का है।
किसी कार्य के शुभ या अशुभ होने का निर्णय उसके परिणामों या सामाजिक प्रभावों पर आधारित है। बेन्थम मानते हैं कि कोई कर्म या नियम अधिकतम व्यक्तियों के लिये अधिकतम उपयोगिता रखता है या नहीं इसका एकमात्र पैमाना सुख है। शेष सभी वांछनीय वस्तुएँ सुख के साधन के रूप में ही शुभ हो सकती हैं जैसे-ज्ञान, चरित्र इत्यादि।
उपरोक्त आधार पर उपयोगितावाद के निम्न प्रकार हो सकते हैं-
सुखवादी उपयोगितावाद- इसके समर्थक मानते हैं कि उपयोगिता का आधार सुख है।
आदर्श मूलक उपयोगितावाद- इसमें उपयोगिता की धारणा व्यापक है, उसमें सुख तो शामिल है ही किंतु सुख के अलावा अन्य आधार भी हो सकते हैं जैसे-ज्ञान, सत्य, सद्गुण और चारित्रिक श्रेष्ठता को भी सुख की तरह स्वतः शुभ माना जा सकता है।
कर्म संबंधी उपयोगितावाद- इसके अंतर्गत कर्म विशेष के संबंध में तय किया जाता है कि वह समाज के लिये उपयोगी है या नहीं। इसे निम्न दो उप प्रकारों में बाँटा गया है- (i) सीमित कर्म संबंधी उपयोगितावाद (ii) व्यापक कर्म संबंधी उपयोगितावाद।
नियम संबंधी उपयोगितावाद- इसमें विशेष कृत्यों की नहीं बल्कि नियमों की उपयोगिता का निश्चय किया जाता है।
निकृष्ट उपयोगितावाद- इसमें सुखों में गुणात्मक भेद नहीं माना जाता।
उत्कृष्ट उपयोगितावाद- इसमें सुखों में गुणात्मक भेद स्वीकार किया जाता है।
भावनाओं का प्रबंधन किसी लोक सेवक की सफलता या असफलता का आधार है। स्पष्ट कीजिये।
उत्तर :
प्रश्न-विच्छेद
भावनाओं का प्रबंधन किसी लोक सेवक की सफलता या असफलता का आधार है, स्पष्ट करना है।
हल करने का दृष्टिकोण
प्रभावी भूमिका लिखते हुए भावनाओं के प्रबंधन को स्पष्ट करें।
तार्किक तथा संतुलित विषय वस्तु में भावनात्मक प्रबंधन की सिविल सेवा में भूमिका को बताएँ।
भावनाओं का प्रबंधन कैसे एक लोक सेवक की सफलता या असफलता का आधार होता है, इसे स्पष्ट करें। 
प्रश्नानुसार संक्षिप्त एवं सारगर्भित निष्कर्ष लिखें।
भावनाओं प्रबंधन भावनात्मक बुद्धिमत्ता का सबसे जटिल पक्ष है। इस क्षमता को साध लेना इस बात का प्रमाण है कि व्यक्ति भावनात्मक बुद्धिमत्ता के ऊँचे स्तर पर है। इसके दो पक्ष हैं- (i) भावनाओं को अभिव्यक्त करने से पहले ही प्रबंधित करना (ii) भावनाओं की अभिव्यक्ति को प्रबंधित करना। किसी लोक सेवक में इस क्षमता को होना अनिवार्य है। 
वर्तमान में सिविल सेवाओं में तनाव का स्तर ऊँचा है जिसका प्रमुख कारण कल्याणकारी राज्य की निरंतर बढ़ती हुई अपेक्षाएँ, गठबंधन की राजनीति के कारण परस्पर विरोध तथा अतिशय दबाव, सीमित बजट किंतु ऊँचे उद्देश्य, मीडिया का दबाव, सिविल सोसायटी के आंदोलन इत्यादि हैं। भावनात्मक प्रबंधन की क्षमता रखने वाले प्रशासक में एक सामर्थ्य होती है जिससे वह विवादों का रचनात्मक ढंग से समाधान कर सकता है।
एक प्रशासक को प्रायः ऐसे कर्मचारियों के साथ काम करना होता है जिनके चयन में उसकी कोई भूमिका नहीं होती है। अतः दूसरे के संवेगों और उनकी अभिव्यक्तियों (क्रोध आदि) को व्यक्तिगत स्तर पर न लेकर अपने व्यवहार को नियंत्रित करना, किसी भी प्रकार की अनिश्चितता अथवा परिवर्तन के साथ अपनी समझ बनाना, निर्णयों को प्रभावित करने वाले नैतिक मूल्यों व विश्वासों को समझना और उनकी पहचान करना, दूसरे व्यक्ति के संवेगों और परिस्थितियों को समझ कर उनके प्रति सहानुभूति प्रकट करना, आदि अनेक ऐसी क्षमताएँ है जिनका विकास करना एक लोक सेवक के लिये आवश्यक है।
संवेगात्मक बुद्धि के आधार पर अपने मनोवेगों को सही से जानना समझना और उन्हें काबू में रखकर जनता की समस्याओं के साथ-साथ अपने अधीनस्थों और वरिष्ठ अधिकारियों के व्यवहार पर संतुलित प्रतिक्रिया देना प्रशासन जैसे कठिन तथा बहुआयामी क्षेत्र में किसी लोक सेवक की धारणीयता को बताता है।
अतः स्पष्ट है कि भावनात्मक प्रबंधन के माध्यम से एक लोक सेवक जहाँ अपने व्यक्तिगत विकास के साथ-साथ प्रशासन के क्षेत्र में भी सफलता प्राप्त करता है वहीं, इसके न होने से वह दोनों क्षेत्रों में से किसी में भी सफल नहीं हो सकता।
करुणा से आप क्या समझते हैं? एक प्रशासक के लिये इस गुण के महत्त्व को रेखांकित कीजिये।
उत्तर :
प्रश्न-विच्छेद
करुणा के अर्थ को स्पष्ट करना है।
एक प्रशासक के लिये इस गुण के महत्त्व को रेखांकित करना है।
हल करने का दृष्टिकोण
प्रभावी भूमिका लिखते हुए करुणा का अर्थ स्पष्ट करें।
तार्किक तथा संतुलित विषय-वस्तु प्रस्तुत करते हुए मानव जीवन में इसकी भूमिका तथा एक प्रशासक के लिये इसके महत्त्व को स्पष्ट करें।
प्रश्नानुसार संक्षिप्त एवं सारगर्भित निष्कर्ष लिखें।
करुणा को अंतरात्मा का संरचनात्मक गुण कहा गया है। सामान्य भाषा में इसे दया, प्रेम और संवेदना कहा जाता है जो कि काफी हद तक समानुभूति से साम्य रखता है। कुछ मायनों में यह समानुभूति से भी एक कदम आगे प्रतीत होता है जिसमें दूसरों की तकलीफों/दुखों को समझने के साथ ही उन्हें उस दुख या तकलीफ से मुक्ति दिलवाने की तीव्र इच्छा विद्यमान होती है।
भारतीय दर्शन में करुणा का बोध उन सब विकृतियों को पैदा होने से रोकता है जो कि दर्शन में विवेक और बुद्धि की जिम्मेदारियाँ हैं, अर्थात् करुणा की मात्रा मनुष्य में लोभ, मोह और लालच को घटाकर उसे निस्पृह और निष्पक्ष बनाती है। महापुरुषों की यही करुणा उनके अवतारों की कहानी बन जाती है। बुद्ध ने भी करुणा को मनुष्य का पहला और अंतिम गुण बताया है। सामान्य जीवन में एक करुणामय व्यक्ति के व्यक्तित्व में दूसरों को कष्ट से मुक्ति दिलाने का भाव होता है। वह दूसरों की मदद इसलिये नहीं करता कि यह उसके लिये बाध्यता है बल्कि वह इसे अपनी इच्छा से करता है। वह समझता है कि शायद वे लोग उतने भाग्यशाली नहीं हैं जितना कि वह, इसलिये वह अपनी दयालुता के बदले किसी से कुछ पाने की उम्मीद नहीं करता। यह सहज दयाभाव ही मनुष्य को पशुता से ऊपर उठाता है और वह पशुओं से भी प्यार करने लगता है।
प्रशासन के क्षेत्र में करुणा एक अभिवृत्ति है जो एक लोक सेवक को जनता से जोड़ने तथा उसे लोक सेवा का अर्थ समझने में सहायता करती है। कठोर-से-कठोर और क्रूर-से-क्रूर कार्य करते समय भी करुणा एक कवच बनकर किसी भी प्रशासक की रक्षा करती है। यदि एक प्रशासक करुणा को मानव गुण के रूप में धारण कर लेता है, तो उसे किसी प्रशिक्षण की आवश्यकता नहीं रहेगी।
अतः करुणा एक ऐसा गुण है जो किसी मनुष्य को उसकी चेतना के सामान्य स्तर से ऊपर उठाकर उसे जनहित में कार्य करने को प्रेरित करता है।
अंतर्राष्ट्रीय संबंधों के संदर्भ में आदर्शवादी सिद्धांत से आप क्या समझते हैं? संक्षेप में बताइये।
उत्तर :
प्रश्न-विच्छेद
अंतर्राष्ट्रीय संबंधों के आदर्शवादी सिद्धांत को बताना है।।
हल करने का दृष्टिकोण
अंतर्राष्ट्रीय संबंधों में आदर्शवाद को स्प्ष्ट करें।
सिद्धांत की संक्षिप्त व्याख्या करें।
अंत में प्रश्नानुसार संक्षिप्त एवं सारगर्भित निष्कर्ष लिखें।
आदर्शवाद ऐसी भावना है जो किसी व्यक्ति या समूह को अपने आस-पास व्याप्त मानकों की तुलना में उदात्त नैतिक मानक अपनाने के लिये प्रेरित करती है। अंतर्राष्ट्रीय संबंधों में आदर्शवाद राष्ट्रों या राज्यों के शासकों के बीच के संबंधों को अनुशासित करता है। 
प्राचीन काल में युद्ध करना प्रचलित कार्य था परंतु समय बीतने के साथ-साथ वे मानदंड बन गए जो युद्ध के आचरणों को युद्ध-बंदियों के साथ, हारे हुए या आत्मसमर्पण करने वालों के साथ किये जाने वाले व्यवहार को विनियमित करते थे। नैतिक विचारकों ने युद्धों में होने वाली अनियंत्रित क्रूरता की निंदा की जिस कारण नैतिक सिद्धांतों के पालन में आदर्शवाद उन संधियों के लिये भी प्रासंगिक हो गया जिनसे युद्ध समाप्त हो जाते थे या दो शासकों के मध्य करारनामे हो जाते थे।
अंतर्राष्ट्रीय संबंधों के संदर्भ में काण्ट द्वारा की गई टिप्पणियों के माध्यम से आदर्शवाद को और स्पष्ट रूप से समझा जा सकता है, जो कि निम्न है-
कोई भी देश, दूसरे देश के आंतरिक मामलों में ज़बरदस्ती हस्तक्षेप नहीं करेगा।
देशों को सामंती मालिक तथा मातहतों के सिद्धांत के अनुसार बाँटना घातक होगा।
युद्ध के दौरान कोई भी देश विरोध के ऐसे कार्यों की अनुमति नहीं देगा जिनसे बाद में होने वाली शांति में विश्वास करना असंभव हो जाए।
सरकारों को सेना तथा हथियारों पर खर्चों को कम करना चाहिये।
काण्ट की तरह 1920-30 के दशक में अनेक आदर्शवादियों ने अपने विचार प्रस्तुत किये। इनका उद्देश्य शांति को सुनिश्चित करना तथा एक अन्य विश्व युद्ध से बचना, अंतर्राष्ट्रीय संगठनों द्वारा समर्पित अंतर्राष्ट्रीय कानून की प्रणाली को विकसित करना, आदि था।
अतः अंतर्राष्ट्रीय संबंधों में आदर्शवाद अंतर्राष्ट्रीय सरकारों के मध्य सामंजस्य की स्थापना एवं युद्धों को रोकने का सशक्त माध्यम हो सकता है।
नैतिकता से संबंधित तीन सिद्धांतों- उपयोगितावाद, परोपकारिता और अहंवाद में उदाहरण सहित अंतर स्पष्ट करें।
उत्तर :
उपयोगितावादः यह सिद्धांत ‘अधिकतम व्यक्तियों के अधिकतम सुख’ की बात करता है। इस सिद्धांत अनुसार यदि किसी कार्य के होने से उससे प्रभावित लोगों में से अधिकतम लोग प्रसन्नता महसूस कर रहे हैं, तो वह कार्य नैतिक तौर पर उचित है। उदाहरण के तौर पर यदि सरकार एक जल-परियोजना के तहत ‘बांध’ का निर्माण करना चाहती है, जिससे उस राज्य के कुछ गाँव तो पानी में डूब जाएंगे परंतु राज्य के अधिकतर क्षेत्रों को सिंचाई के लिये जल व उपयोग हेतु विद्युत उपलब्ध हो सकेगी, तब उपयोगितावाद अनुसार सरकार द्वारा बांध का निर्माण करना नैतिक तौर पर उचित है, चाहे कुछ गाँव पानी में डूब जाएँ। बेंथम और मिल इस सिद्धांत के समर्थक हैं।
परोपकारिताः परोपकारिता या परहितवाद वह सिद्धांत है जिसके अनुसार व्यक्ति को सदैव दूसरों के हितों को अपने स्वयं के हितों से ऊपर रखना चाहिये। परोपकारिता को अक्सर नैतिकता के केंद्रस्थ माना जाता है। इसमें व्यक्ति अपनी खुशी को दूसरों की खुशियों में खोजता है और दूसरों के हित में सदैव समर्पित रहता है। उदाहरण के लिये तेलंगाना राज्य के खम्मम जिले के एक छोटे से गाँव के दरिपल्ली रमैया वर्षों से अपनी जेब में बीज और साइकिल पर पौधे रखकर जिले का लंबा सफर तय करते हैं और जहाँ कहीं भी खाली भूमि दिखती है, वहीं पौधे लगा देते हैं। उन्होंने हजारों पेड़ों से अपने इलाके को हरा-भरा कर दिया है। वे ऐसा पूरे समाज व भविष्य की पीढ़ियों के लिये निःस्वार्थ भाव से कर रहे हैं। एक बार एक व्यक्ति ने रमैया को उसके काम से खुश होकर उनके बेटे की शादी पर 5000 रुपए दिये, परंतु रमैया ने उन पैसों को भी वृक्षारोपण के कार्य को आगे बढ़ाने में लगा दिया।
अहंवादः अहंवाद या आत्म-केंद्रण ऐसी अभिरूचि है जिसके द्वारा कोई व्यक्ति अपने कल्याण को विशेष दर्जा देता है। अहंवादी का मूल उद्देश्य स्वयं के लिये आनन्द की प्राप्ति होती है। स्वार्थवाद और अहंवाद में मुख्य अंतर यही है कि जहाँ स्वार्थवादी अपने अलावा अपने संबंधितों के ‘स्वार्थों’ की प्राप्ति के लिये भी कार्य कर सकता है, वहीं अहंवादी केवल स्वयं के स्वार्थपूर्ति तक सीमित रहता है। उदाहरण के तौर पर उद्योगपति विजय माल्या आम जनता की बैंकों में जमा पूंजी को बैंकों से उधार लेकर, गबन कर ‘राजा जैसी जीन्दगी’ जी रहा है और उसे अपने कृत्य का बिलकुल भी अफ़सोस नहीं है।
उपयोगितावादियों का मानना है कि सभी मानव बिलकुल ही स्वार्थी, अहंवादी नहीं होते और न ही दूसरों के आनंद/सुख के प्रति पूर्णतः उदासीन होते हैं क्योंकि सहानुभूतियाँ और सामाजिक अनुभूतियाँ मानव चरित्र में समाहित रहती है और मानव को अहंवाद से बाहर निकालने में सहायक होती हैं।
वस्तुनिष्ठता से आप क्या समझते हैं? संक्षेप में बताइये।
उत्तर :
प्रश्न-विच्छेद
वस्तुनिष्ठता को संक्षेप में बताना है।
हल करने का दृष्टिकोण
प्रभावी भूमिका के साथ उत्तर-लेखन की शुरुआत करें।
तार्किक एवं संतुलित विषय-वस्तु प्रस्तुत करें।
प्रश्नानुसार संक्षिप्त एवं सारगर्भित निष्कर्ष लिखें।
वस्तुनिष्ठता शब्द का प्रयोग दर्शन, विधि तथा नीतिशास्त्र जैसे विषयों में विशिष्ट अर्थों में होता है। इसका सामान्य अर्थ है कि व्यक्ति को कोई निर्णय करते समय उन सभी आधारों से मुक्त होना चाहिये जो उसकी व्यक्तिगत चेतना में शामिल हैं, जैसे उसकी विचारधारा, कल्पनाएँ, दृष्टिकोण, पूर्वाग्रह, रूढ़ धारणाएँ, मान्यताएँ इत्यादि। दूसरे शब्दों में, वही नैतिक कथन वस्तुनिष्ठ कहलाएगा जिसकी सत्यता की स्थितियाँ किसी भी व्यक्ति विशेष के मस्तिष्क से स्वतंत्र हो।
प्रशासन में वस्तुनिष्ठता का आदर्श जितना आवश्यक है उतना ही इसका यथार्थ भी विचारणीय होता है। यह एक वैज्ञानिक दृष्टिकोण है जिसके माध्यम से प्रशासन में आदर्श और यथार्थ की स्थितियों के कारण परिणाम पैदा होते हैं। वस्तुनिष्ठता ईमानदारी के परिणाम देती है, क्योंकि यह ‘पक्ष’ अथवा ‘स्व’ के विश्लेषण से मुक्त होती है तथा इसे कानून की भावना के अधिक निकट माना जाता है। वस्तुनिष्ठता मूल्य-शून्यता नहीं है, वरन् अपने आत्मपरक मूल्यों को बाहर निकाल कर केवल वस्तुओं या तथ्यों को जोड़ना है। यह एक कठिन कार्य है क्योंकि व्यक्ति की आत्मपरकता उसकी बुद्धि को वस्तुपरक नहीं बनने देती है।
अतः वस्तुपरक गतिविधियों को समझने के लिये गंभीर बौद्धिक प्रयास करना पड़ता है।
निम्नलिखित पर संक्षिप्त टिप्पणी कीजिये— 1. आत्मनियमन 2. समानुभूति
उत्तर :
आत्मनियमनः  इसका अर्थ है अपनी भावनाओं का स्वभाव, उनकी तीव्रता तथा उनकी अभिव्यक्ति को प्रबंधित करना। इसके तीन पक्ष हैं—
1. यदि भावना की प्रकृति उचित नहीं है तो उसे अभिव्यक्त होने से रोक देना। जैसे— बहुत क्रोध होने पर मन में हिंसा का भाव आए तो उसे रोक देना।
2. यदि भावना सही है किंतु उसकी तीव्रता गलत है तो उस तीव्रता को संतुलन के स्तर पर ले जाना। जैसे यदि कोई कर्मचारी रोज देर से आता हो तो उसे सीधे निलंबित करने का भाव मन में लाने की जगह उतनी ही तीव्रता रखना जितना उचित है। 
3. भावनाओं को अभिव्यक्ति देते समय ध्यान रखना कि कहीं अभिव्यक्ति की अधिकता स्वयं एक समस्या न बन जाए। जो लोग अपने क्रोध को नियंत्रित नहीं कर पाते जीवन में उनकी सफलता की संभावनाएँ अत्यंत धूमिल हो जाती हैं। क्योंकि उनके क्रोधी स्वभाव के कारण लोग उनसे बात करना पसंद नहीं करते।
अतः व्यक्ति को अपनी भावनाओं पर नियंत्रण के साथ ही संतुलन भी स्थापित करना चाहिये। वही आत्मनियमन है।
समानुभूतिः   समानुभूति का अर्थ है—
दूसरों की अनुभूतियों और भावनाओं को सटीक रूप से पढ़ने की क्षमता, चाहे वह व्यक्ति अपनी भावना को छिपाना चाहता हो।
किसी की मनःस्थिति को जानने के बाद उस जानकारी का प्रयोग सही निर्णय लेने के लिये 
किसी व्यक्ति का मूल्यांकन करते हुए खुद को उसकी जगह रखकर यह समझने का प्रयास करना कि वह ऐसा क्यों कर रहा है।
इस प्रकार समानुभूति की क्षमता एक नैतिक गुण है जो व्यक्तित्व की ग्रहणशीलता, ईमानदारी और दूसरों की जिंदगी को समझने का एक रचनात्मक प्रयास है। यह क्षमता केवल मनुष्य में ही है और इसे चेतना का स्तर कहा जा सकता है।
किसी संगठन में नैतिकता के मानकों को प्रभावित करने वाले विभिन्न कारकों की संक्षिप्त चर्चा करें।
उत्तर :
उत्तर की रूपरेखा :
नैतिकता के मानक क्या हैं?
इसे प्रभावित करने वाले कारक।
किसी संगठन में नैतिकता के मानकों को प्रभावित करने वाले विभिन्न कारकों में हम निम्नलिखित की गणना कर सकते हैं-
संगठन में प्रचलित परंपराएँ तथा पूर्ववर्ती दृष्टांत।
संगठन में व्याप्त आंतरिक औपचारिक-अनौपचारिक संबंध।
अनुशासनात्मक कार्यवाही की प्रभावशीलता।
संगठन में संचार के माध्यम तथा पद्धतियाँ।
उस समाज में प्रचलित नैतिक मूल्य तथा मानक।
संगठन की सामाजिक छवि एवं प्रतिष्ठा।
संगठन में पेशेवर चेतना लाने हेतु प्रशिक्षण की स्थिति।
सेवा शर्तों (वेतन, अवकाश तथा पेंशन इत्यादि) की सुदृढ़ता।
परिवर्तन के प्रति लोगों का दृष्टिकोण आदि।
उपरोक्त बिंदुओं से स्पष्ट है कि संगठन में नैतिकता कई कारकों द्वारा निर्धारित होती है। वस्तुतः संगठनात्मक स्तर पर नैतिकता से आशय यह जानने से है कि संगठन के किसी कृत्य से किसे लाभ हो रहा है? कौन हानि उठा रहा है? यह संगठन किसके लिये है? इसे किसके लिये होना चाहिये? प्रबंधन विद्वानों का मानना है कि संगठन में नैतिकता एक प्रकार से गोंद (चिपकाने) या प्रगाढ़ता का कार्य करती है। नैतिकता के मापदंड अपनाकर ही कोई संगठन समाज के साथ दीर्घावधि तक संबंध बनाए रख सकता है।
‘कार्पोरेट सामाजिक जवाबदेही’(CSR) की संक्षिप्त चर्चा करते हुए भारत में इससे संबंधित नियमों तथा इस क्षेत्र में हुई प्रगति पर टिप्पणी करें।
उत्तर :
उत्तर की रूपरेखा :
कार्पोरेट सामाजिक जवाबदेही’से क्या आशय है ?
भारत में इससे संबंधित प्रवधान क्या है?
इस क्षेत्र में हुई प्रगति का उल्लेख।
सामान्य अर्थो में ‘कार्पोरेट सामाजिक जबावदेही’(CSR) कार्पोरेट घरानों का समाज के प्रति उत्तरदायित्व तथा जबावदेही को दर्शाता है। CSR व्यापारिक और औद्योगिक कंपनियों द्वारा अपनाया गया स्व-नियंत्रण है जिसके अंतर्गत वे ऐसे व्यापारिक मॉडल के अनुसार काम करती हैं जो कानून-सम्मत, नैतिक मानकों एवं अंतर्राष्ट्रीय रीति के अनुकूल हों। इसके अंतर्गत कंपनी द्वारा कुछ ऐसे कार्य किये जाते हैं जो पर्यावरण, आम जनता, उपभोक्ता, कर्मचारी तथा शेयरधारकों पर कुछ सकारात्मक प्रभाव डाले।
भारत में CSR से संबंधित निश्चित कानूनी प्रावधान किये गए हैं। भारत विश्व का पहला देश है जहाँ कंपनियों को CSR पर निश्चित राशि खर्च करने की बाध्यता है। कंपनी एक्ट-2013 की धारा 135 CSR के संबंध में बात करती है। इसके अनुसार-
प्रत्येक कंपनी जिसकी निवल संपत्ति 500 करोड़ या अधिक अथवा कारोबार 1000 करोड़ या अधिक अथवा किसी वित्तीय वर्ष में निवल लाभ 5 करोड़ या अधिक है, वह एक कॉर्पोरेट सामाजिक उत्तरदायित्व समिति का गठन करेगी, जिसके बोर्ड में तीन या अधिक निदेशक होंगे और जिसमें कम-से-कम एक स्वतंत्र निदेशक होगा। यह बोर्ड CSR की रचना के संबंध में निर्णय लेगा।
कंपनियों को अपने कुल निवल लाभ का 2% CSR पर खर्च करना अनिवार्य है।
CSR के तहत गरीबी उन्मूलन, कुपोषण से मुक्ति, भुखमरी से मुक्ति, स्वास्थ्य स्वच्छता शिक्षा, पर्यावरण संरक्षण आदि के क्षेत्र में कार्य किये जा सकते हैं।
आप एक दवा निर्माता कंपनी में कार्यकारी अधिकारी के रूप में कार्यरत हैं। कुछ ही दिनों पूर्व से लोग डेंगू के प्रकोप के कारण मृत्यु का शिकार हो रहे हैं। ऐसे में डेंगू की रोकथाम के लिये किसी विशेषीकृत टीके की मांग बढ़ती जा रही है। आपकी कंपनी डेंगू की रोकथाम के लिये टीका तैयार करने का निर्णय लेती है। कुछ दिनों के बाद आपको पता चलता है कि आपकी कंपनी गरीब लोगों को इलाज़ का लालच देकर अवैध रूप से टीके का परीक्षण कर रही है जिसके परिणामस्वरूप कुछ लोगों की मृत्यु हो चुकी है और उनको पर्याप्त मुआवज़ा भी नहीं दिया जा रहा है। आप जब अपने सीनियर्स से बात करते हैं तो वे आपसे चुप रहने को कहते हैं। इसके अलावा, आपको पता चलता है कि इसके पीछे बड़ा तंत्र कार्य कर रहा है। (a) ऐसी स्थिति में आपकी क्या-क्या कार्रवाइयाँ होगी? (b) सभी कार्रवाइयों के गुणों-अवगुणों का उल्लेख करते हुए बताएँ कि आपकी सर्वोत्तम कार्रवाई क्या होगी?
उत्तर :
(a) ऐसी स्थिति में आपकी क्या-क्या कार्रवाइयाँ होगी? 
केस स्टडी में दी गई परिस्थितियों के अनुसार मेरे पास कार्रवाई के निम्नलिखित विकल्प होंगेः
जो कुछ हो रहा है और जो सीनियर्स कह रहे हैं, उनकी बातों को मानते हुए, चुप रहूंगा।
मैं इस संबंध में लोगों को जागरूक करूंगा और कंपनी के विरुद्ध आंदोलन करने के लिये लोगों को उकसाऊंगा।
राष्ट्रीय/राज्य मानवाधिकार आयोग को इस बारे में सूचित करूंगा।
राष्ट्रीय ड्रग मानक नियंत्रण संगठन को अपनी रिपोर्ट गुप्त तरीके से भेजूंगा।
मीडिया और मानवाधिकारों के लिये कार्य करने वाले संगठनों को सूचित करूंगा।
(b) सभी कार्रवाइयों के गुणों-अवगुणों का उल्लेख करते हुए बताएँ कि आपकी सर्वोत्तम कार्रवाई क्या होगी?
विकल्प (1): इससे मैं किसी भी ऐसी कार्रवाई से बच सकूंगा जो मेरे कॅरियर के लिये अशुभ हो। इसके अलावा, दवा की आवश्यकता को देखते हुए, ऐसे परीक्षणों से कंपनी जल्द सफलता प्राप्त कर सकती है, जो बहुत से लोगों की जान बचा सकती है। किंतु गलत कार्य में साथ देना खुद को अनैतिक कार्यों में सहयोगी बनाना है। यह मेडिकल एथिक्स के विरुद्ध है।
विकल्प (2): यह एक सही विकल्प हो सकता है क्योंकि लोगों को दवा परीक्षणों के वास्तविक प्रभावों के बारे में जानकारी नहीं दी गई। इससे उन्हें उचित मुआवजा प्राप्त हो सकेगा तथा कंपनी के विरुद्ध उचित कार्रवाई हो सकेगी।
किंतु यह विकल्प चुनना सीधे-सीधे कंपनी के विरुद्ध खड़ा होना है, जो न केवल कॅरियर को दाँव पर लगा देगा बल्कि आवश्यक दवा के निर्माण की प्रक्रिया को भी समाप्त कर सकता है।
विकल्प (3): इस विकल्प को चुनने से लोगों के मानवाधिकारों का संरक्षण हो सकेगा किंतु इस विकल्प की अपनी सीमा है। यह प्रत्यक्षतः दवा परीक्षण को नियंत्रित नहीं कर सकता।
विकल्प (4): यह एक उचित विकल्प हो सकता है क्योंकि इसमें दवा के परीक्षण संबंधी प्रक्रिया में खामियाँ हैं। यदि सही कानून का पालन किया जाता है तो यह कंपनी और लोगों दोनों की दृष्टि से उचित विकल्प होगा।
विकल्प (5): यद्यपि में विकल्प (4) को ही चुनूंगा किंतु जैसी केस स्टडी में संभावना व्यक्त की गई है कि इसके पीछे एक बड़ा तंत्र कार्य कर रहा है, तो संभव है विकल्प (4) कार्य न करे। अंततः मैं विकल्प (5) चुनूंगा ताकि वास्तविकता लोगों के सामने आ सके।
उच्च न्यायपालिका से संबंधित हालिया विवाद ने न्यायपालिका की साख व गरिमा को दुष्प्रभावित किया है। इस प्रकरण से संबंधित नैतिक मुद्दों की जाँच करें, साथ ही न्यायपालिका की गरिमा को सुनिश्चित करने के लिये कुछ प्रमुख उपायों की चर्चा करें।
उत्तर :
उत्तर की रूपरेखा
न्यायपालिका के कुछ विवादों का संक्षिप्त परिचय 
संबंधित नैतिक मुद्दे 
सुधार हेतु उपाय 
हाल के वर्षों में उच्च न्यायपालिका (सर्वोच्च एवं उच्च न्यायालय) से संबंधित विवाद तथा उजागर हुए कुछ भ्रष्टाचार के मामलों ने न्यायपालिका की साख व गरिमा को गहरे स्तर पर दुष्प्रभावित किया है।
आज न्यायपालिका में भ्रष्टाचार, भाई-भतीजावाद, अनियमितता ने लोकतंत्र के इस महत्त्वपूर्ण स्तंभ को कमज़ोर किया है और परिणामस्वरूप न्यायपालिका की विश्वसनीयता कम हुई है।
हाल ही में न्यायपालिका की साख उस समय एक बार पुनः संदेह के घेरे में आ गई जब सर्वोच्च न्यायालय के चार वरिष्ठ जजों ने मीडिया के समक्ष आकर ‘चीफ जस्टिस’ के कार्यों के प्रति असहमति व असंतोष जताया। यह देश के इतिहास में पहली घटना है जब सर्वोच्च न्यायालय के जजों का आंतरिक विवाद मीडिया के समक्ष आया। इस प्रकरण ने कई नैतिक प्रश्नों को जन्म दिया। जैसे-
पारदर्शिता व उत्तरदायित्व का अभाव।
भावनात्मक बुद्धिमता की कमी।
अविश्वास तथा सामंजस्य का अभाव।
संस्था की सत्यनिष्ठा दुष्प्रभावित।
केसों के अभिमान्य आवंटन से न्याय के रक्षक के रूप में सुप्रीम कोर्ट की भूमिका पर संदेह।
सर्वोच्च न्यायालय देश में न्याय व संविधान का सर्वप्रमुख रक्षक है। आम जनता में इसे उच्च सम्मान व गरिमा प्राप्त है। अतः इसकी गरिमा व प्रतिष्ठा को बनाए रखने की जिम्मेदारी सभी की है, इस संबंध में निम्नलिखित प्रयास किये जा सकते हैं-
मुकदमों के आवंटन में नई रोस्टर प्रणाली अपनाई जा सकती है। ताकि आवंटन में पारदर्शिता का अनुपालन हो सके।
वस्तुनिष्ठ आधारों पर प्रमुख नीतिगत फैसले लिये जाएँ।
सर्वोच्च न्यायालय द्वारा न्यायाधीशों के आचार संहिता के संबंध में दिये गए निर्णय का अनुपालन हो।
न्यायाधीशों को मीडिया व राजनीतिक मामले तथा वाद-विवादों से दूर रहना चाहिये।
न्यायाधीशों को कार्यकाल के दौरान व इसकी समाप्ति के बाद किसी दल, संघ, क्लब, सोसाइटी आदि से नहीं जुड़ना चाहिये।
ट्रोलिंग से आप क्या समझते हैं? इससे संबंधित नैतिकता के मुद्दों की चर्चा करें।
उत्तर :
उत्तर की रूपरेखा :
ट्रोलिंग का संक्षिप्त परिचय
ट्रोलिंग से संबंधित क्या नैतिक मुद्दे हो सकते है ?
इंटरनेट की दुनिया में ट्रोल का मतलब उन लोगों से होता है, जो किसी भी मुद्दे पर चल रही चर्चा में कूदते हैं और आक्रामक, अनर्गल व भड़काऊ बातों से लोगों को विषय से भटका देते हैं। इनका मुख्य उद्देश्य होता है पाठकों की भावुक प्रतिक्रिया तथा उत्तेजना को जन्म देना जिससे आक्रामक भावनात्मक प्रतिक्रिया की आड़ में मुख्य मुद्दे खो जाएँ अथवा गौण हो जाएँ।
वर्त्तमान समय में ट्रोलिंग ने कई नैतिक चिंताओं को जन्म दिया है। ट्रोलिंग एक प्रकार की वैचारिक हिंसा है जिसके प्रभाव को कमतर आँकना एक बड़ी भूल होगी। सोशल मीडिया पर अश्लील कमेंट करना तथा किसी की निजी जिंदगी पर भद्दी टिप्पणी करना आज आम चलन सा हो गया है।
आज सोशल मीडिया की पहुँच व प्रभाव संचार के किसी अन्य साधन से अधिक है और ट्रोल आमजन तक पहुँच के इस साधन को दुष्प्रभावित करने का एक बड़ा जरिया है। कई कंपनियाँ राजनीतिक दल व सरकारें अपने ट्रोल्स के माध्यम से सोशल मीडिया पर अपने फायदे के लिये आमजन की राय को प्रभावित करते हैं।
फिर जहाँ एक ओर सोशल मीडिया ने आमजन को ताकतवर बनाया है वहीं, ट्रोल्स ने इसकी विश्वसनीयता पर महत्त्वपूर्ण प्रश्नचिह्न लगाया है। इसके अतिरिक्त ट्रोलिंग के क्रम में महिलाओं पर की जाने वाली गंदी व भद्दी टिप्पणियों ने भी समाज के नैतिक मानकों के समक्ष एक महत्त्वपूर्ण चुनौती उपस्थित की है।